On the table ร้านญี่ปุ่นมีสาขาร้านนี้เน้นการทำอาหารประเภทอินเตอร์แต่ก็ผสมเสน่ห์ความเป็นญี่ปุ่นและรสแซบแบบไทยลงไปเล็กน้อยแบบฟิวชั่น พิกัดของร้านนี้อยู่บนชั้นสี่สยามเซ็นเตอร์ ร้านสาขานี้มีขนาดใหญ่พอสมควร ภายในสะอาดสะอ้านดูกว้างขวาง ตกแต่งด้วยโทนสีอ่อนๆอบอุ่นสวยงามเน้นเรียบง่ายนั่งสบาย โต๊ะเก้าอี้วางห่างกันระดับนึง ทำให้ไม่รู้สึกแออัดและให้ความเป็นส่วนตัวได้พอสมควร

อาหารที่ได้ลองวันนี้ก็มี
-ซุปหัวหอม 130฿ เสิร์ฟมาในถ้วยสีขาวมีฝาปิดตอนเปิดมาเห็นขนมปังกับเนยแข็งเหนียวๆอยู่ด้านบนสองชิ้น ด้านล่างมีนํ้าซุปกับหอมสับอยู่เยอะ ซุปใสรสจืดเกินไปหน่อย ไม่ได้ความหวานของหัวหอมและความเค็มแบบกลมกล่อมของนํ้าซุปเนื้ออย่างที่ควรจะเป็น
-คาเปลีนี่ไส้กรอกอิตาเลียน 210฿ เส้นคาเปลีนี่ไม่เด้งเท่าที่ควร คงลวกมาสุกไปนิดหน่อย ทำให้เส้นนุ่มแต่ก็ไม่ถึงกับเละ ไส้กรอกอิตาเลียนรสชาติเข้มข้นเนื้อเด้งเวลาเคี้ยว ซอสมะเขือเทศมีรสมะเขือเทศและเครื่องเทศอย่างชัดเจน นอกนั้นยังมีความเผ็ดเล็กน้อยของพริกแห้งและความหอมของใบโหระพา โดยรวมจานนี้ผ่านนะครับ

ช่วงที่มาทานก็มีลูกค้าอยู่ประมาณ 80-90% พนักงานใส่ชุดเครื่องแบบเรียบร้อย ยิ้มแย้มแจ่มใส ตั้งใจทำงานบริการดี บางคนถึงกับพยายามวิ่งเพื่อลูกค้าจะได้ไม่ต้องรอนาน ราคาอาหารปานกลางแต่ยังไม่รวม SC อีก 10% นะครับ